《再和涉汝诗呈去非伯仲》
宋代·葛胜仲

清汝如荆溪，不异我州里。奔流相豗蹙，敢谓衣带水。

携宾泛漫汗，画鹢延缘苇。出城散腰脚，朱墨逃纷委。

却望城中塔，烟林隐孤峙。何人貌清景，墨笔可就泚。

幽寻要关楗，善饱未遗矢。尘缨政堪濯，凡髓亦可洗。

不须学东山，韶颜载桃李。顾当似白傅，玉粒炊船尾。

脍缕斫鲜鳞，遣客动食指。风流得意事，一官不愿徙。

脱有戚戚时，晤言消之耳。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。